Майкл Алісэ

**Майкл Алі́сэ** (;  12 сьнежня 2001 году) — францускі футбаліст, атакуючы паўабаронца нямецкага клюбу «Баварыя» і нацыянальнай зборнай Францыі. Уважаецца адным з найлепшых ўінгераў у сьвеце, вядомы сваёй крэатыўнасьцю, дрыблінгам і талентам. Выхаванец розных ангельскіх футбольных акадэміяў, бо нарадзіўся ў Лёндане, аднак праз паходжаньне сваёй маці абраў Францыі дзеля мімнародных выступаў.

## Кар’ера
### Клюбная
Алісэ навучаўся футболу ў розных акадэміях ангельскіх клюбаў, у тым ліку «Арсэналу», «Чэлсі» і «Манчэстэр Сіці». У ліпені 2018 году трапіў у акадэмію «Рэдынгу», дзе і запачаткаваў кар’еру ў прафэсійным футболе. Дэбют адбыўся 12 сакавіка 2019 году і прыпаў на хатні матч супраць «Лідс Юнайтэд», які быў скончаны паразай зь лікам 3:0, а 15 ліпеня маладзён падпісаў з клюбам трохгадовы прафэсійны кантракт. Свой першы гол правёў 19 верасьня 2020 году, улучыўшы мяч у браму суперніка зь лёту на 76-й хвіліне, у пераможным матчы супраць «Барнсьлі», які скончыўся зь лікам 2:0.

8 ліпеня 2021 году Алісэ склаў пяцігадовую працоўную ўгоду з клюбам Прэм’ер-лігі «Крыстал Пэлас» пасьля таго, лёнданцы пагадзіліся выкласьці за футбаліста суму ў памеры 8,37 мільёнаў фунтаў стэрлінгаў. 11 верасьня 2021 году гулец дэбютаваў у найвышэйшым дывізіён за клюб у хатнім матчы супраць «Тотэнгэму», які завяршыўся перамогай зь лікам 3:0. Тады паўабараонца выйшаў на замену на 86-й хвіліне замест Джордана Аю. Пазьней у тым жа месяцы, 23 верасьня, Алісэ ўпершыню выйшаў у спартавым складзе «Крыстал Пэлас» у хатнім матчы супраць «Ньюкасл Юнайтэд», які завяршыўся нічыёю 1:1. 17 жніўня 2023 году было абвешчанае, што футбаліст падпісаў новы чатырохгадовы кантракт з «Крыстал Пэлас», на тле паведамленьняў пра ягонае магчымае вяртаньне ў «Чэлсі». У пачатку 2024 году Алісэ на пэўны час выбыў праз траўму, але па акрыяньні ягоная ўражлівая форма прыцягнула цікавасьць іншых клубаў Прэм’ер-лігі, у тым ліку «Арсэналу», «Чэлсі», «Манчэстэр Юнайтэд» і «Ньюкасл Юнайтэд».

7 ліпеня 2024 году клюб Бундэсьлігі «Баварыя» абвесьціў аб падпісаньні пяцігадовага кантракту на суму 60 мільёнаў эўра, улучна з дадатковымі аплатамі. 14 верасьня ён правёў свой першы гол у Бундэсьлізе ў пераможным матчы супраць «Гольштайну» зь лікам 6:1. Свой дэбютны сэзон ён скончыў з 12 галамі і 15 галявымі перадачамі, стаўшы найлепшым выканаўцам галявых перадач у нямецкай лізе. Ягоныя выступы далі яму месца ў сымбалічнай зборнай Бундэсьлігі 2024—2025 гадоў, а таксама ўзнагароду навака сэзону.

### Міжнародная
Алісэ нарадзіўся ў Ангельшчыны ў сям’і бацькі нігерыйца і маці франка-альжырскага паходжаньня, у выніку чаго ён займеў права бараніць гонар Францыі, Альжыру, Ангельшчыны ці Нігерыі на міжнародным узроўні. Калі яго спыталі, чаму ён пастанавіў сабе прадстаўляць Францыю, а не Ангельшчыну, Алісэ распавёў, што заўсёды меў повязь з зборнай Францыі. У 2019 годзе пачаў гуляць за юнацкія зборныя Францыі, а таксама ўзяў удзел у розыгрышы футбольнага турніру летніх Алімпійскіх гульнях 2024 году. Паводле вынікаў турніру стаў срэбным прызэрам гульняў. 29 жніўня 2024 году Алісэ ўпершыню быў выкліканы ў нацыянальную зборную Францыі трэнэрам Дыд’е Дэшамам на матчы Лігі нацыяў супраць зборных Італіі і Бэльгіі. Дэбютаваў у складзе дружыны 6 верасьня ў матчы супраць зборнай Італіі на стадыёне Парк дэ Прэнс, выйшаўшы ў першай адзінаццатцы і згуляўшы 58 хвілінаў у матчы, які скончыўся паразай зь лікам 3:1. Першы гол правёў 23 сакавіку 2025 году ў браму зборнай Харватыі.

## Дасягненьні
**«Баварыя»**:
* Чэмпіён Нямеччыны: 2025
* Уладальнік Супэркубка Нямеччыны: 2025

**Францыя**:
* Срэбны прызэр Алімпійскіх гульняў: 2024

## Крыніцы

## Вонкавыя спасылкі
* 
* 
* 

Катэгорыя:Францускія футбалісты
Катэгорыя:Францускія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2024 году
Катэгорыя:Прызэры летніх Алімпійскіх гульняў 2024 году